Bewys tog vir Allister verkeerdJohan Goosen (Foto GB Jordaan) Dit kan die waterskeiding wees, want dis grootliks die Springbokspan wat die meeste ondersteuners van die begin af wou hê. Hopelik sal die span wat vir Saterdag se toets teen Wallis gekies is, die kans met albei hande aangryp. Dis nou die kans om aan die Springbokafrigter, Allister Coetzee, te bewys dat hy rondgetas het sedert die eerste toets teen Ierland in Junie. Dis nou die kans vir die spelers om op te staan enom te sorg dat hulle nie weer nulle op hul Bokrapporte kry nie. Dis baie gevra om in 80 minute dit reg te kry, maar dit al voorheen in toetse gebeur toe die spelers op die wedstrydplan en die taktiek besluit het, en toetse gewen het. Dink maar terug aan die Wêreldbekerkwarteind in 1999 in die Stade de France toe Jannie de Beer die Engelse met vyf skepdoele gekelder het. Dit was nie Nick Mallett se bloudruk nie, dis deur die spelers beplan, en reg uitgevoer. Dit het nie in die halfeindstryd teen die Wallabies gewerk nie, maar die punt is gemaak. Dis nou die kans om te bewys dat die spel wat die Lions in die Superreeks en die Vrystaatse Cheetahs opgedis is, die regte pad vorentoe is. Ja, die Lions het wel in die eindstryd teen die Hurricanes vasgeval, en ja, die Curriebekerreeks was wel afgewater, maar die spelers moes strykdeur die reekse die basiese beginsels reg uitvoer. Draai die horlosie terug en vergeet hoe daar vir vier weke duiksakke vasgehou is en weekliks na dieselfde verskonings geluister is. Dit sal nie maklik wees nie, want baie van die spelers het weke laas saam gespeel. Hulle sal verroes wees en sal ontslae moet raak van opgekropte emosies. Hulle sal miskien te veel dinge wil probeer, maar dis die enigste kans om die pad vorentoe aan te dui. Vergeet van ŉ gebrek aan toetservaring. Statistieke is op papier. Dit gaan oor hoe jy die bal vang, skop en uitgee en of jy drieë druk. Dis wat in die kleedkamer gesê word, en dis wat op die veld gebeur. Saterdag is die laaste kans om sake te probeer regstel.